L’Ajuntament d’Alboraia comença un nou curs del programa «Connectant Generacions»
31 de Gener de 2025

L’aprenentatge de l'ús de les noves tecnologies, des del funcionament d'un telèfon intel·ligent fins a la navegació en línia i la utilització d'aplicacions mòbils, pot ser aclaparador per a moltes persones majors. Això pot comportar exclusió digital que es traduïx en la falta d'accés a serveis essencials en línia, des de la informació referida a salut fins a la banca en línia,  així com en les comunicacions amb les persones més pròximes.

Per això, un curs més, continua “Connectant Generacions”, un programa intergeneracional que alhora que genera vincles entre persones de diferent edat, reforça les competències digitals de les persones majors; al mateix temps, incrementa la participació social i el desenvolupament comunitari de les generacions més joves.

L'objectiu és reduir la bretxa digital intergeneracional, integrar les persones majors en l'era digital, promoure la sociabilitat, evitar l'exclusió i crear llaços d'unió entre les diferents generacions.

Consisteix en un projecte Aprenentatge Servei, coordinat pel Servei Municipal d'Educació, que es duu a terme en el curs escolar 2024-2025 dirigit a persones majors i joves de l'IES La Patacona i del Col·legi Parroquial Don José Lluch amb l'objectiu de fomentar les relacions intergeneracionals en parelles de dos, persona major–jove, per aconseguir minorar la bretxa digital i fomentar les habilitats empàtiques i de ciutadania de l'alumnat de 4t d'ESO i 1r de batxillerat del nostre municipi.

La primera fase ha sigut molt fructífera i ha superat els objectius esperats, ja que un total de 30 joves han participat en la formació inicial. La segona fase continuarà el mes de gener de 2025 en el Centre Canonge Julià i consistirà en l'aprenentatge de gestions digitals pràctiques en parelles jove-major per a minimitzar la bretxa digital en les persones majors participants.

Connectant Generacions, superant la bretxa digital a través d'experiències intergeneracionals

L'impacte d'este programa és evident en les vides dels qui participen en les sessions. La joventut adquireix una apreciació més profunda per les generacions majors i es converteixen en catalitzadors de canvi. Les persones majors, al seu torn, guanyen confiança i habilitats per a participar en el món digital i gaudeixen d'activitats lúdiques i formatives que enriqueixen el seu dia a dia.

Les experiències intergeneracionals exerceixen un paper fonamental en la lluita contra la bretxa digital. Estes experiències impliquen la interacció i l'aprenentatge mutu entre joventut i persones majors, i ofereixen una via efectiva per a tancar la bretxa.

La interacció intergeneracional té beneficis significatius per les dues parts. La joventut pot aprendre valuoses lliçons, com la paciència i l'empatia, en ajudar les persones majors a superar els obstacles tecnològics. Al mateix temps, les persones majors poden beneficiar-se de l'experiència tecnològica de la joventut, i millorar la seua qualitat de vida i participació en la societat.

Estes experiències també enforteixen els llaços familiars i la comunicació entre generacions. Quan les generacions treballen juntes en activitats en comú, es crea una sensació d'unitat i comprensió mútua que transcendeix les diferències generacionals.